钦定古今图书集成/理学汇编/学行典/第095卷 > 《于途坠坑判》阙名
## 钦定古今图书集成/理学汇编/学行典/第095卷 > 《于途坠坑判》阙名

甯子读书于途，坠坑，来晚师行。夏楚以“罚非其罪” ，令师谢过，俱不服。

学古入官，不学将落。圣人所以留范，君子谁非用心？
猗哉甯生，勤亦至矣！手绳口诵，何刘实之能匹？负书
担笠，岂苏秦之可加？悠悠长途，是讽是咏，舞中襟而
始励，经巨崄而方归。师以来晚见嫌，聊申夏楚；令以
罚非其罪，乃起异端。在师虽则伤严，遣谢又乖通论。
且尊无谢卑之礼，卑有顺上之心。蒙虽不才，此未为
允。